„Ježiš Kristus je ten istý včera, dnes a až na veky.”

(Židom 13:8)

Obežník MÁJ 2011

Veľmi srdečne vás všetkých zdravím v drahom mene nášho Pána Ježiša Krista Slovom z Lukáša 21:28:

„A keď sa to začne diať, vzpriamte sa a pozdvihnite svoje hlavy, lebo sa blíži vaše vykúpenie.“

V spomienke na 2. apríl

Podľa cirkevných dejín „Kvetná nedeľa“, počas ktorej náš Pán za zvuku jasania vtiahol do Jeruzalema, ako to bolo predpovedané v Zachariášovi 9:9 a ako je to popísané v ev. Matúša 21, bola údajne 2. apríla. Tak to píše Dr. Larkin vo svojej knihe „Dispensational Truth“, ktorú čítal aj brat Branham a z ktorej prevzal časové rozdelenie siedmich cirkevných vekov.

Či nejaký dátum súhlasí nevieme, ale ako vám je všetkým známe, 2. apríl 1962 bol pre mňa pravdepodobne najdôležitejším dňom týkajúcim sa môjho života a služby pre Pána. Bez tohto priameho povolania a poslania by som určite nemohol vykonávať to, čo sa dialo počas uplynulých 49 rokov. Teraz je mojim prianím a mojim očakávaním, aby nastal spásny rok, v ktorom všetci praví veriaci nadobudnú vlastníctvo Božieho dedičstva všetkých vecí, na ktoré majú nárok, ako právoplatné deti a dediči Boží, ako spoludediči Krista. To je uskutočnenie plného znovunapravenia, ako nám ho Boh zasľúbil a z milosti daroval.

Všetci sme ešte šokovaní strašným zemetrasením v Japonsku, následnou vlnou cunami s výškou viac ako 20 metrov a potom nasledujúcou atómovou katastrofou.

Prírodné katastrofy sa diali vždy, ale zdá sa, že sú stále častejšie a silnejšie. Zemetrasenie, ktoré otriaslo 11. marca Japonskom, bolo jedno z najsilnejších, aké bolo kedy na svete namerané. Zároveň sledujeme napätie v severnej Afrike a na Blízkom východe. Médiá sú plné správ, ale nás ako veriacich zaujíma predovšetkým to, čo hovorí Sväté Písmo. V Starom a Novom Zákone skutočne existuje niekoľko miest, ktoré hovoria o tom, čo sa má stať na konci.

V ev. Matúša 24 sa učeníci pýtali nášho Pána: „Povedz nám, kedy to bude, a čo bude znamením tvojho príchodu a skonania sveta?“ On im odpovedal: „Hľaďte, aby vás niekto nezviedol! Lebo mnohí prídu pod mojím menom a budú hovoriť: Ja som Kristus, a zvedú mnohých. A budete slýchať o vojnách a chýry o vojnách. Hľaďte, aby ste sa nestrachovali, lebo to všetko sa musí stať, ale ešte nie je koniec. Lebo povstane národ proti národu a kráľovstvo proti kráľovstvu, a bude bývať hlad a mor, a zemetrasenia budú miestami. A to všetko je počiatkom pôrodných bolestí sveta.“ (verše 4–8)

Počiatok konca ako „...počiatok bolestí...“ sa búrlivo predstavil prostredníctvom zemetrasení v rôznych krajinách počas minulého a tiež v tomto roku.

Tieto pôrodné bolesti, ktoré prichádzajú na celú zem, totiž zemetrasenia, prírodné katastrofy, hladomory a politické nepokoje, budú pribúdať stále viac a viac. Koniec prichádza, a aj keď deň ani hodinu nevie nikto, ak sa všetky tieto predpovedané veci dejú, mali by sme spozornieť, pretože sa priblížilo vykúpenie našich tiel.

V Izaiášovi 24 čítame: „Zem bude celá dolámaná; zem bude strašne dotrhaná; zem bude hrozne zmietaná; potácať a motať sa bude zem ako opilý a bude prenesená sťa koliba na noc, a jej prehrešenie sa ťažko doľahne na ňu, padne a viacej nepovstane.“  (verše 19–20)

V Ezechielovi 7:5–6 a 12–13 stojí: „Takto hovorí Boh Pán: Zlo, jedno zlo, hľa, prichádza. Koniec prichádza, prichádza koniec; zobudil sa proti tebe; hľa, prichádza to... Prichádza čas, už sa priblížil deň! Ten, kto kupuje, nech sa neraduje, a kto predáva, nech nesmúti, lebo páľa hnevu ide na všetko jej množstvo, množstvo zeme Izraelovej. Lebo ten, kto predal, nevráti sa už k predanému, hoci by ešte bol ich život medzi živými; lebo videnie, ktoré sa vzťahuje na všetko jej množstvo, sa nevráti a nikto sa neposilní svojou neprávosťou, čo do svojho života.“

Keď Pavol písal 1. Korintským 7, musel mať pred očami záverečný časový úsek, v ktorom sa nachádzame: „Ale to hovorím, bratia, že čas je krátky, aby ostatne aj tí, ktorí majú ženy, boli, ako keby ich nemali; a ktorí plačú, ako čo by neplakali; a ktorí sa radujú, ako čo by sa neradovali; a ktorí kupujú, ako čo by tým nevládli; a ktorí používajú tento svet, ako takí, ktorí nezneužívajú. Lebo ta ide spôsob tohoto sveta.“ (verše 29–31)

V poslednom čase sa vedci obzvlášť sústredili na západné pobrežie USA. Očakávajú obrovské zemetrasenie, ktoré bude ešte silnejšie ako to, ktoré 18. apríla 1906 zničilo San Francisco. Vtedy sa pohla zemská kôra v dĺžke 1 280 km a zomrelo 3 000 – 4 000 ľudí. Brat Branham už v roku 1965 prorokoval a zdôraznil následnú záplavovú vlnu, ktorá zaplaví veľkú časť západu USA. Hovoril o tom, že pri tomto mocnom zemetrasení sa do mora potopí plocha väčšia ako Kalifornia, takže Hollywood a Los Angeles už viac nikto neuvidí. Tisícky ľudí pri tom prídu o život. To sa má stať ešte pred návratom Ježiša Krista. Celý svet je v napätí ako nikdy predtým. Čo sa stane ako ďalšie? Koľko času ešte máme?

Najsilnejšie namerané zemetrasenia (podľa údajov USGS, zdroj Wikipédia)

Miesto
Dátum
Sila
Poznámka

1
Valvidia, Čile
22. 5. 1960
9,5
1 655 mŕtvych

2
Aljaška
27. 3. 1964
9,2
Vlny cunami vo výške až 67 m

3
Indický oceán, Sumatra
26. 12. 2004
9,1
230 000 mŕtvych pri zemetrasení a cunami, viac ako 1,7 mil. bez strechy nad hlavou

4
Honšu, Japonsko
11. 3. 2011
9

Po cunami ťažké následky

na jadrových reaktoroch

5
Kamčatka, Rusko
4. 11. 1952
9

6
Maule, Čile
27. 2. 2010
8,8
342 mŕtvych

7
Ekvádor
31. 1. 1906
8,8

8
Rat Islands, Aljaška
4. 2. 1965
8,7

9
Severná Sumatra
28. 3. 2005
8,6
viac ako 1 000 mŕtvych

10
Tibet/Čína/India
15. 8. 1950
8,6

Okrem trojnásobnej katastrofy v Japonsku sú hlavnou témou správ nepokoje v moslimsko–arabskom svete. Vlády padajú, všetko sa mení. Kto počúva pozorne a trocha sa tým zaoberá vie, že v arabskom svete sa všetko obracia proti Izraelu. Po prvýkrát po 36 rokoch sa opäť preplavili dve iránske vojnové lode Suezským prieplavom a zaujali miesto v Stredozemnom mori. Vedúci moslimovia zo Sýrie dokonca prednedávnom hrozili, že ako ďalšie príde z Damašku úplné zničenie Izraela. Sväté Písmo k tomu hovorí: „Bremä Damašku. Hľa, Damašek bude musieť uhnúť, takže nebude mestom, ale bude hromadou rozvalenín.“ (Izaiáš 17:1) To sa stane tak iste, ako že je to napísané. A aj verš 12 sa naplní: „Beda! Počuť hukot mnohých národov, ktoré hučia ako hukot morí, a dunenie ľudstiev, ktoré dunia ako dunenie mohutných vôd.“

V ev. Lukáša 21:25 náš Pán a Vykupiteľ predpovedal: „A budú znamenia na slnku a na mesiaci i na hviezdach, a na zemi bude zovrenie národov, nevediacich, kam sa podieť, keď bude hučať more a vlnobitie...“

Pre nás majú mimoriadny význam slová z ev. Matúša 24:14: „A toto evanjelium kráľovstva – totiž plné evanjelium, ako bolo zvestované na počiatku (Sk 2:37–41) – bude hlásané po celom svete na svedectvo všetkým národom, a vtedy príde koniec.“ To je posledná zvesť, ktorú smieme niesť. Posledné volanie, ktorému sú poslušní len tí, ktorí patria k Cirkvi Neveste: „Hľa, Ženích ide! Vyjdite mu v ústrety!“  (podľa nemeckého prekladu: „Hľa, Ženích prichádza! Pripravte sa na stretnutie s Ním!“) (Mt 25:10)

Už skrze proroka Ezechiela Boh predpovedal: „Koniec prichádza!“ A koniec príde. Pre všetkých Biblicky veriacich však prichádza nový začiatok a to až k naplneniu zasľúbenia o nových nebesiach a novej zemi.

Japonsko prežilo atómovú katastrofu už v roku 1945. Keď sa v máji 1945 vláda v Tokiu nepridala k nemeckej kapitulácii, nariadil americký prezident Harry S. Truman zvrhnutie atómových bômb – 6. augusta 1945 na Hirošimu a 9. augusta 1945 na Nagasaki – následkom čoho na mieste zahynulo okolo stotisíc ľudí. Muselo to byť Božie vnuknutie, že americká vláda poverila hollywoodskeho redaktora Hala Hermana, aby sa zúčastnil týchto letov a nafilmoval zvrhnutie bômb. Uchopila ho pri tom taká hrôza, že už myslel len na skonanie sveta. Krátko nato prežil svoje obrátenie a stal sa požehnaným evanjelistom, ktorý mal evanjelizácie s modlitbami za chorých aj v Nemecku, hlavne v Hamburgu a Berlíne. Keď v roku 1949 na letničnej konferencii zložil svedectvo, spomenul aj brata Branhama. Tam som teda z jeho úst počul po prvýkrát meno „William Branham“.

Boh Pán viedol moje cesty tak, že som ho v roku 1955 smel osobne spoznať. Rôzne prežitia a osobné stretnutia s bratom Branhamom poslúžili k tomu, že som bol s ním, jeho službou, Bohom a so Svätým Písmom neoddeliteľne spojený.

1. apríla 1962 hovoril brat Branham opakovane o tom, že musí uskladniť pokrm. Povedal: „V tomto sne som mal pokrm uložiť v tejto modlitebni.“ Ďalej hovorí: „Stál som priamo tu a priniesol veľký kôš s tými najkrajšími potravinami.“ Potom vymenúva brat Branham jednotlivé druhy potravín: zemiaky, reďkovky, tekvica, zelenina atď. Citát: „On povedal: «Uskladni toho mnoho.» Stál som tu a uskladnil som to.“

2. apríla 1962 mi Pán hovoril o veľkom hlade, ktorý má prísť, a vymenoval pozemské potraviny, až po zemiaky a múku, ktoré sme mali uskladniť. Všetci súrodenci z toho času môžu potvrdiť, že sme skutočne uskladnili prirodzené potraviny domnievajúc sa, že na našu krajinu príde katastrofa. Potom mi ale prorok Boží 3. decembra 1962 povedal, že som tomu zle porozumel, pretože Pán myslel duchovný pokrm. Podrobnosti tohto prežitia sú vám všetkým známe.

V čase Abraháma nastal hlad (1. Mojžišova 12), v čase Izáka tiež (1. Mojžišova 26). Hlad v čase Jozefa je všeobecne známy (1M 41–47). Rút prišla v čase hladu do Izraela (Rút 1) a bola určená stať sa matkou Obédovou a tak pramatkou Dávidovou. Aj v čase Dávida bol hlad (2Sam 21). Jozua dal ľudu príkaz: „Nachystajte si potravy...“ (1:11) Vtedy to bol hlad po prirodzenom pokrme. Keď mi bolo prikázané: „Zaopatrite sa pokrmom a potravinami!“, nebolo mi hneď jasné, že sa jednalo o duchovný pokrm. Ale človek nežije len chlebom, ale všetkým, skutočne každým Slovom, ktoré vyšlo z úst Božích. Náš Pán hovorí: „Mojím pokrmom je to, aby som činil vôľu Toho, ktorý ma poslal...“

Vtedy som nevedel, že Pán už skrze proroka Ámosa predpovedal: „Hľa, idú dni, hovorí Boh Pán, že pošlem hlad na zem, nie hlad po chlebe ani nie smäd po vode, ale hlad a smäd počuť slová Pánove.“  (Am 8:11)

Obzvlášť hodné povšimnutia je, že brat Branham mi povedal: „Boh pošle hlad po Svojom Slove a pokrm, ktorý máš uskladniť, je Slovo zasľúbené pre tento čas.“ A potom nasledovali slová: „Počkaj s rozdávaním, až kým neobdržíš zvyšok pokrmu.“

Krátko predtým, ako zaznie výzva pre Nevestu: „Hľa, Ženích prichádza! Pripravte sa na stretnutie s ním.“ (Mt 25) nachádzame nasledujúce miesta Písma: „Ktože je tedy tým verným sluhom a opatrným, ktorého ustanovil jeho Pán nad svojou čeľaďou, aby im dával pokrm na čas?“  (Mt 24:45)

Veríme každému Slovu, či už stojí v Malachiášovi, ev. Matúša alebo kdekoľvek inde v Biblii, a z milosti Božej ho môžeme zaradiť do celkového plánu Spásy. Boh mal vo všetkých časoch mužov, ktorým dal úlohu v spásnych dejinách. Noe, Abrahám aj Mojžiš boli poslaní (2M 3), Izaiáš mal poslanie (kap. 6), Jeremiáš bol poslaný (kap. 1), Ján Krstiteľ bol muž poslaný od Boha, Pavol bol poslaný (Sk 22:21). Aj apoštoli boli poslaní (Mt 10, Lk 9). Každý muž Boží skrze zjavenie Božieho Ducha presne vedel, ktoré Biblické miesta sa na neho a jeho službu vzťahujú. V Malachiášovi hovorí Pán: „Hľa, posielam vám proroka Eliáša...“, a tiež potom, ako Ján Krstiteľ ukončil svoju službu, nasledovalo oznámenie: „Eliáš príde najprv a napraví všetky veci...“ (Mt 17:11)

Náš Pán povedal: „Ako Mňa poslal Otec, tak i Ja posielam vás.“  (Jn 20:21) A Pán hovorí: „...kto Mňa prijíma, prijíma toho, ktorý ma poslal.“ (Jn 13:20)

Teraz sa jedná o to, aby sme verili len tak, ako hovorí Písmo. To platí predovšetkým ohľadom posledného úseku spásnych dejín Cirkvi. Teraz, keď je koniec hmatateľne blízko a návrat Krista je skutočne predo dvermi, musíme každé učenie skúšať na základe Svätého Písma, ako veriaci vtedy v Berea (Sk 17:1). Uprostred zvesti sú rozširované mnohé výklady, ktoré nemajú žiadny Biblický základ, ale jedno sfalšovanie je obzvlášť závažné, dokonca smrteľné, totiž to, ktoré sa deje so slovami, ktoré Pán prevolal bratovi Branhamovi z nadprirodzeného svetla 11. júna 1933.

Vo jeho svedectve z 10. februára 1960 v San Juan v Portoriku znejú presné slová znova: „Ako bol Ján Krstiteľ predoslaný prvému príchodu Krista, tak i zvesť, ktorá bude zverená tebe bude predchodcom druhého príchodu Krista.“ Potom to brat Branham zdôrazní ešte raz vetou: „Nie, že by som ja bol ten predchodca, ale zvesť bude predchodcom.“

V takzvaných „kruhoch zvesti“ je po celom svete rozširovaná americká verzia: „Ako Ján predišiel prvému príchodu Pána, tak budeš poslaný ty, aby si predišiel Jeho druhému príchodu.“ Tu slovo „zvesť“ chýba, ale práve ona má, tak ako to sám Boh určil, predchádzať druhému príchodu Krista.

Kto má teda pravdu? Pán, ktorý prehovoril z rovnakého svetla ako ku Pavlovi, a brat Branham, ktorý to, čo mu bolo adresované, doslova zopakoval? Alebo tí, ktorí sa odvážili k takémuto sfalšovaniu? Z Pána a brata Branhama činia klamárov, ako aj z toho, kto tvrdí, že v poverení Božom nesie zvesť do celého sveta. Na veky ostáva pravdou, že brat Branham bol zasľúbený prorok, že priniesol Božiu zvesť, skrze ktorú boli všetky tajomstvá od 1. Mojžišovej až po Zjavenie 22 zjavené a sú teraz všetkému ľudu zvestované – zvesť vyvolania, oddelenia, prípravy a znovunapravenia.

20. februára 2011 na konferencii v Anglicku jeden brat povedal: „Brat Frank, vždy znova ťa počujeme hovoriť, že bez služby brata Branhama by si nemal žiadne posolstvo. Dnes vravíme my, že bez tvojej služby by sme žiadne posolstvo nemali ani my.“

Dokonca aj to najmocnejšie prežitie spojené s otvorením siedmych pečatí je zle porozumené a falošne vykladané. 28. februára 1963 sa brat Branham nachádzal na hore Sunset Mountain v Arizone, kde počul sedem mocných úderov hromu a kde mu bolo povedané, že sa má vrátiť do Jeffersonville, pretože bude otvorených sedem pečatí. Na týchto sedem úderov hromu sa brat Branham opakovane odvolával, keď hovoril o viere k vytrhnutiu. Oni predsa zazneli kvôli a v súvislosti s otvorením siedmych pečatí. Otvorenie siedmich pečatí je najväčšou udalosťou spásnych dejín v našom čase! A v siedmich pečatiach bolo zjavené všetko, čo kedy máme vedieť. Dokonca je v tom ukotvená aj viera k vytrhnutiu. Zjavenie je ukončené. Nič k tomu nesmie byť pridávané. Boh na nič nezabudol. Sedem hlasov hromu zo Zjavenia 10 naproti tomu nesúvisí s Cirkvou, ale s Izraelom, keď Pán zostúpi ako Anjel Zmluvy. Ale aj o tom sme opakovane písali a presvedčivo sme to objasnili v súlade so Svätým Písmom a tým, čo učil brat Branham.

Ešte stále nesiem spolu so všetkými slúžiacimi bratmi túto svätú Božiu zvesť do rôznych krajín zeme. Je nám zverené Jeho sväté, zjavené Slovo. Až dodnes som neprijal ani jeden jediný výklad a až naveky to neučiním, pretože výklady a sfalšovania neznesiem – sú lžou a pochádzajú od satana, ktorý zviedol aj Evu v záhrade Eden. Pán ma povolal zvestovať Jeho Slovo a rozdeľovať duchovný pokrm, a to budem konať, kým mi k tomu Boh bude dávať milosť a silu. Brat Branham povedal: „Mnohí ďakujú Pánovi za to, čo učinil, vzhliadajú po tom, čo bude konať a pritom bez povšimnutia prechádzajú okolo toho, čo koná práve teraz.“ V súvislosti s vyvolaním, oddelením a prípravou Cirkvi Nevesty sa jedná o úplné znovunapravenie, o to, čo Boh vo Svojom Slove skutočne zasľúbil. Poznajte deň a jeho posolstvo! Blahoslavené sú oči, ktoré vidia, uši, ktoré počujú, a srdcia, ktoré vo viere prijímajú.

My, ktorí sme zvesť konečného času prijali, znamenia konečného času poznávame. Duchovný hlad je citeľný a každý mesiac prežívame, ako sa tu v misijnom centre zhromažďuje 900 – 1 000 ľudí z celej Európy a iných krajín. V 88 krajinách na všetkých kontinentoch sa cez internet pripája až 800 jednotlivcov a dokonca celé zbory. Prostredníctvom internetu majú účasť na zvestovaní zjaveného Slova. Prenosy prebiehajú v 12 jazykoch. Okrem toho rozosielame každý mesiac približne 5 000 DVD so záznamom prvých víkendov. Aký čas, aký deň milosti! V našom čase, áno, v blízkej budúcnosti očakávame naplnenie toho, čo Boh zasľúbil. Kto je z Boha, rešpektuje zvestovateľa, poznáva zvesť a má účasť na tom, čo Boh práve teraz koná. Boh nám oznámil Svoje cesty, pretože sme u Neho našli milosť. Je verný a Svoje dielo so všetkými Jeho synmi a dcérami v slávny deň blízkeho návratu nášho milovaného Pána dokoná. Vykupiteľ bude mať dokonanú Cirkev bez poškvrny a vrások (Efežanom 5:27), pretože Jeho Nevesta sa pripravila (Zjavenie 19:7). Haleluja, Amen!

Každý mesiac by sme mohli písať správu z misijnej cesty. Nie zvestovateľ, ale zvesť, Slovo, vykoná u všetkých, ktorí ho prijímajú, to, k čomu bolo poslané. Je to sám verný Pán, kto dáva rozsievačovi semeno i jediacemu chlieb (Izaiáš 55:10–11).

Srdečná vďaka za vaše modlitby a za vašu spoluúčasť na diele Božom. Vaša odmena bude veľká. Amen.

V poverení Božom pôsobiaci

Zhromaždenie 2. Apríla 2011 v misijnom centre v Krefelde

Fotografia miestnosti odkiaľ sa
pokrm rozposiela do celého sveta.

Kázania brata Branhama v nemeckom jazyku sa neustále nanovo tlačia a zdarma rozosielajú. Kázania v 12 jazykoch na diskoch DVD a CD, audiokazetách, v brožúrach a knihách rozosielame zdarma do celého sveta. Počas všetkých tých rokov som ani raz nezmienil peniaze. Verný Pán sa postaral o všetko: preklad do 12 jazykov, technické možnosti vysielania do celého sveta, o spevokol a hudobníkov, o tlačiareň, o ubytovanie počas prvých víkendov – Boh myslel na všetko.

Ak máte záujem o ďalšiu literatúru, kontaktujte nás:
Slobodná ľudová misia, I. Krasku 18, 91705 Trnava
internet: www.misia.sk – email: info@misia.sk – telefón: 0905 414 701, 033 5342 991

Každý prvý víkend v mesiaci môžete v 12 jazykoch sledovať priame prenosy
zo zhromaždení v Krefelde na internete, v sobotu o 19:30 a v nedeľu o 10:00.
Majte účasť na tom, čo Boh v tomto čase koná podľa svojho plánu Spasenia!
Priame prenosy: http://www.freie-volksmission.de/?lang=9&site=broadcast

© Autor a vydavateľ Ewald Frank

❃❃❃❃❃❃❃